ძიანგ წემინი
ძიანგ წემინი (დ. 17 აგვისტო, 1926 — 30 ნოემბერი, 2022) — ჩინელი პოლიტიკოსი, ჩინეთის კომუნისტური პარტიის (ჩკპ) გენერალური მდივანი 1989 წლიდან 2002 წლამდე, ცენტრალური სამხედრო კომისიის თავმჯდომარე 1989 წლიდან 2004 წლამდე და ჩინეთის პრეზიდენტი 1993 წლიდან 2003 წლამდე. ძიანგი წარმოადგენდა ჩინეთის კომუნისტური პარტიის ლიდერების „მესამე თაობის ბირთვს“ 1989 წლიდან. ძიანგი მოულოდნელად მოვიდა ხელისუფლებაში ჩკპ-ს გენერალური მდივნის თანამდებობაზე 1989 წლის ტიანანმენის მოედნის პროტესტის შემდეგ. მან შეცვალა ჭაო ძიიანგი, რომელიც სტუდენტური მოძრაობის მხარდაჭერისთვის გაათვისუფლეს. იმ დროს ძიანგი იყო შანხაის პარტიის ლიდერი. როდესაც „რვა უხუცესის“ მონაწილეობა ჩინეთის პოლიტიკაში სტაბილურად მცირდებოდა, ძიანგმა გააძლიერა თავისი ძალაუფლება, რათა გამხდარიყო „უზენაესი ლიდერი“ ქვეყანაში 1990-იან წლებში. 1992 წელს დენგ სიაოპინგის სამხრეთ ტურნეს მოწოდებით, ძიანგმა ოფიციალურად შემოიღო ტერმინი „სოციალისტური საბაზრო ეკონომიკა“ თავის გამოსვლაში ჩინეთის კომუნისტური პარტიის მე-14 ეროვნული კონგრესის დროს იმავე წლის ბოლოს, რომელიც იყო ჩინეთის ეკონომიკური რეფორმის ნაწილი. ძიანგის ხელმძღვანელობის პერიოდში, ჩინეთმა მნიშვნელოვანი ეკონომიკური ზრდა განიცადა ბაზრის რეფორმების გაგრძელებით, დაიბრუნა ჰონგ კონგი გაერთიანებული სამეფოსგან 1997 წელს და მაკაოს პორტუგალიისგან 1999 წელს; გაუმჯობესდა ურთიერთობა გარე სამყაროსთან, ხოლო კომუნისტურმა პარტიამ შეინარჩუნა მჭიდრო კონტროლი სახელმწიფოზე. ძიანგს აკრიტიკებდნენ ადამიანის უფლებების დარღვევის გამო, მათ შორის ფალუნ დაფას მოძრაობის ჩახშობის გამო. მისი წვლილი პარტიულ დოქტრინაში, რომელიც ცნობილია როგორც „სამი წარმომადგენელი“, ჩაიწერა ჩკპ-ის კონსტიტუციაში 2002 წელს. ძიანგი თანდათან გამოეთიშა პოლიტიკურ ასპარეზს და დათმო ძალაუფლების სადავეები 2002 წლიდან 2005 წლამდე, იგი ჩაანაცვლა ხუ ჯინტაომ, თუმცა მან და მისმა პოლიტიკურმა ფრაქციებმა მაინც შეინარჩუნეს ხანგრძლივი გავლენა. 2022 წლის 30 ნოემბერს ძიანგი გარდაიცვალა ლეიკემიით და მრავლობითი ორგანოს უკმარისობით.